KOMISIJAS REGULA (ES) 2022/1370

(2022. gada 5. augusts),

ar ko attiecībā uz maksimāli pieļaujamo ohratoksīna A koncentrāciju noteiktos pārtikas produktos groza Regulu (EK) Nr. 1881/2006

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Regulu (EEK) Nr. 315/93 (1993. gada 8. februāris), ar ko nosaka Kopienas procedūras attiecībā uz piesārņotājiem pārtikā (1), un jo īpaši tās 2. panta 3. punktu,

tā kā:

(1) Komisijas Regula (EK) Nr. 1881/2006 (2) nosaka konkrētu piesārņotāju, arī ohratoksīna A, maksimāli pieļaujamo koncentrāciju pārtikas produktos.

(2) Ohratoksīns A ir mikotoksīns, ko dabīgi producē Aspergillus un Penicillium ģints sēnes, un ir sastopams kā kontaminants visdažādākos pārtikas produktos, tādos kā graudaugi un graudaugu produkti, kafijas pupiņas, žāvēti augļi, vīns un vīnogu sula, garšvielas un lakrica. Ohratoksīns A veidojas tur, kur saulē tiek kaltēti un uzglabāti graudaugi. Šo veidošanos var novērst ar labu kaltēšanas un uzglabāšanas praksi.

(3) 2020. gadā Eiropas Pārtikas nekaitīguma iestāde (“Iestāde”) pieņēma atjauninātu zinātnisko atzinumu par ohratoksīnu A pārtikā (3). Iestāde uzskatīja, ka orientējošu veselībpamatoto ohratoksīna A vērtību noteikt nav lietderīgi un ka līdz ar to pieļaujamā nedēļas deva 120 ng uz kg ķermeņa svara, ko Iestāde bija noteikusi 2006. gadā, vairs nav pamatota. Tā arī secināja, ka aprēķinātie eksponētības sliekšņi attiecībā uz ohratoksīna A kancerogēnisko ietekmi liecina par iespējamu veselības apdraudējumu atsevišķām patērētāju grupām.

(4) Maksimāli pieļaujamā ohratoksīna A koncentrācija noteiktiem pārtikas produktiem jau ir noteikta ar Regulu (EK) Nr. 1881/2006. Ņemot vērā, ka ohratoksīns A ir konstatēts pārtikas produktos, kuriem vēl nav noteikta maksimāli pieļaujamā koncentrācija un kas veicina cilvēka eksponētību ohratoksīnam A, ir lietderīgi noteikt maksimāli pieļaujamo koncentrāciju arī šiem produktiem, tādiem kā žāvēti augļi, izņemot žāvētas vīnogas, noteikti lakricas produkti, garšaugi, noteiktas zāļu tēju sastāvdaļas, noteikti eļļas augi, pistācijas rieksti un kakao pulveris. Pat ja saikne starp ohratoksīnu A iesalā un bezalkoholiskos iesala dzērienos, kā arī žāvētās datelēs un dateļu sīrupā vēl jāprecizē, ir lietderīgi jau tagad noteikt maksimāli pieļaujamo koncentrāciju arī bezalkoholiskos iesala dzērienos un dateļu sīrupā. Turklāt, ņemot vērā pieejamos sastopamības datus, ir lietderīgi pazemināt pašreiz spēkā esošo maksimāli pieļaujamo ohratoksīna A koncentrāciju noteiktos pārtikas produktos, tādos kā miltu konditorejas izstrādājumi, žāvētas vīnogas, grauzdēta kafija un šķīstošā kafija. Turklāt spēkā esošie noteikumi par ohratoksīnu A atsevišķās garvielās ir paplašināti, ietverot visas garšvielas. Pirms maksimāli pieļaujamās koncentrācijas noteikšanas attiecībā uz sieru un šķiņķi ir lietderīgs ohratoksīna A klātbūtnes papildu monitorings.

(5) Tāpēc Regula (EK) Nr. 1881/2006 būtu attiecīgi jāgroza.

(6) Lai uzņēmēji varētu sagatavoties jaunajiem noteikumiem, kas ieviesti ar šo regulu, ir lietderīgi noteikt saprātīgu termiņu līdz jauno maksimāli pieļaujamo koncentrāciju piemērošanai. Ir lietderīgi paredzēt arī pārejas periodu attiecībā uz pārtikas produktiem, kas likumīgi laisti tirgū pirms šīs regulas piemērošanas sākumdienas.

(7) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 1881/2006 pielikumu groza saskaņā ar šīs regulas pielikumu.

2. pants Pielikumā norādītie pārtikas produkti, kas likumīgi laisti tirgū pirms 2023. gada 1. janvāra, drīkst palikt tirgū, līdz beidzas to minimālais derīguma termiņš vai izlietošanas termiņš.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2023. gada 1. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 5. augustā Komisijas vārdā – priekšsēdētāja Ursula VON DER LEYEN

(1) OV L 37, 13.2.1993., 1. lpp.

(2) Komisijas Regula (EK) Nr. 1881/2006 (2006. gada 19. decembris), ar ko nosaka konkrētu piesārņotāju maksimāli pieļaujamo koncentrāciju pārtikas produktos (OV L 364, 20.12.2006., 5. lpp.).

(3) Scientific Opinion on the risk assessment of ochratoxin A in food. EFSA Journal 2020; 18(5):6113, 150 lpp. https://doi.org/10.2903/j.efsa.2020,6113.